
VENDIM
Nr. 826, datë 30.12.2025

[bookmark: _GoBack]PËR DHËNIEN E MIRATIMIT PËR LIDHJEN E KONTRATËS SË QIRASË, ME TARIFËN 1 EURO/KONTRATA, NDËRMJET MINISTRISË SË EKONOMISË DHE INOVACIONIT, SI QIRADHËNËS, DHE SHOQËRISË “ADRIATIC BAY INVESTMENT GROUP” SHPK, SI QIRAMARRËS, PËR PASURINË SHTETËRORE NR. 1/10, ME EMËRTIMIN “REPARTI USHTARAK 2001 – ISH-DEPO E MINAVE DURRËS”, ZONA KADASTRALE 1574, ME SIPËRFAQE TË PËRGJITHSHME 52 010 m2, ME VENDNDODHJE NË PORTO-ROMANO, DURRËS, NË PËRGJEGJËSI ADMINISTRIMI TË MINISTRISË SË MBROJTJES 

Në mbështetje të nenit 100 të Kushtetutës, të nenit 5, të aktit normativ nr. 4, datë 9.7.2008, të Këshillit të Ministrave, “Për privatizimin dhe dhënien në përdorim shoqërive tregtare dhe institucioneve shtetërore të ndërmarrjeve apo objekteve të veçanta, mjeteve kryesore dhe mjeteve të xhiros së këtyre ndërmarrjeve”, miratuar me ligjin nr. 9967, datë 24.7.2008, të ndryshuar, dhe në vijim të vendimit nr. 54, datë 5.2.2014, të Këshillit të Ministrave, “Për përcaktimin e kritereve, të procedurës dhe mënyrës së dhënies me qira, enfiteozë apo kontratave të tjera të pasurisë shtetërore”, të ndryshuar, me propozimin e ministrit të Ekonomisë dhe Inovacionit, Këshilli i Ministrave 

VENDOSI:

1. Dhënien e miratimit për lidhjen e kontratës së qirasë, me tarifën 1 euro/kontrata, ndërmjet Ministrisë së Ekonomisë dhe Inovacionit, si qiradhënës, dhe shoqërisë “Adriatic Bay Investment Group” sh.p.k., si qiramarrës, për pasurinë shtetërore nr. 1/10, me emërtimin “Reparti ushtarak 2001 – ish-Depo e Minave Durrës”, zona kadastrale 1574, me sipërfaqe të përgjithshme 52 010 (pesëdhjetë e dy mijë e dhjetë) m2, me vendndodhje në Porto-Romano, Durrës, në përgjegjësi administrimi të Ministrisë së Mbrojtjes, me afat 20 (njëzet) vjet, sipas kartelës së pasurisë, hartës kadastrale, genplanit dhe tekstit të projektkontratës, që i bashkëlidhen këtij vendimi.
2. Ngarkohen Ministria e Ekonomisë dhe Inovacionit, Ministria e Mbrojtjes dhe Agjencia Shtetërore e Kadastrës për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTËR
Edi Rama















REPUBLIKA E SHQIPËRISË
ZYRA E NOTERISË TIRANË
Nr. ______ rep.
Nr. ______ kol.
KONTRATË QIRAJE 
 
Në Tiranë, sot më _______, të muajit _____, të vitit _____, (________________), u paraqitën para meje, noterit _______________________, palët kontraktuese, si më poshtë vijon: 
Ministria e Ekonomisë dhe Inovacionit, përfaqësuar me autorizim të titullarit të institucionit “qiradhënës”, nr.______________ nga z./znj. ______________, me detyrë ________________, në Ministrinë e Ekonomisë dhe Inovacionit, i datëlindjes __.__._____, banues në ________, me shtetësi shqiptare i/e pajisur me letërnjoftimin nr. _______________, që më poshtë do të quhet “QIRADHËNËSI”
DHE
[bookmark: _Hlk211806121]Shoqëria “Adriatic Bay Investment Group” sh.p.k., me seli qendrore në ___________, me adresë: _________________________________, regjistruar si person juridik dhe pajisur nga QKB-ja, me NIPT: _______________, përfaqësuar nga z./znj._________________, i biri/bija i/e _________, i/e datëlindjes __.__._____, lindur në _____________ dhe banues në ___________, me shtetësi _______, identifikuar me letër njoftimin personal me nr. ____________, që më poshtë do të quhet “QIRAMARRËSI”.
[bookmark: _Hlk211806311]Institucioni “qiradhënës”, me propozimin nr.________, datë ___.___._____, të ________________, mbështetur në vendimin nr. 54, datë 5.2.2014, të Këshillit të Ministrave, “Për përcaktimin e kritereve, të procedurës dhe të mënyrës së dhënies me qira, enfiteozë apo kontrata të tjera të pasurive shtetërore”, të ndryshuar, në zbatim të vendimit nr._______, datë __.__.____, të Këshillit të Ministrave, “Për dhënien e miratimit për lidhjen e kontratës së qirasë me tarifën 1 euro/kontrata”, ndërmjet Ministrisë së Ekonomisë dhe Inovacionit, si qiradhënës, dhe shoqërisë “Adriatic Bay Investment Group”, sh.p.k., si qiramarrës, për pasurinë nr. 1/10, zona kadastrale 1574, me sipërfaqe të përgjithshme 52 010 (pesëdhjetë e dy mijë e dhjetë) m2, me emërtimin “Reparti ushtarak 2001 – ish-Depo e Minave Durrës”, me vendndodhje në Porto-Romano, Durrës, në përgjegjësi administrimi të Ministrisë së Mbrojtjes, dhe bazuar në nenet 801–825 të Kodit Civil, palët bien dakord të hartojnë këtë kontratë, me kushtet e mëposhtme:

Neni 1
Objekti i kontratës

Objekti i kësaj kontrate është dhënia me qira e pasurisë nr. 1/10, me emërtimin “Reparti ushtarak 2001 – ish-Depo e Minave Durrës”, në zonën kadastrale 1572, me sipërfaqe të përgjithshme 52 010 (pesëdhjetë e dy mijë e dhjetë) m2, me vendndodhje në Porto-Romano, Durrës, në përgjegjësi administrimi të Ministrisë së Mbrojtjes, sipas dokumentacionit kadastral dhe genplanit, që i bashkëlidhen kontratës.

Neni 2
Qëllimi i përdorimit

[bookmark: _Hlk211806608]Qëllimi i kësaj kontrate është dhënia në gëzim të përkohshëm e objektit të përcaktuar në nenin 1 të kësaj kontrate për zhvillimin e një qendre moderne magazinimi në fushën e agrobiznesit, duke përfshirë ndërtimin e kapanoneve metalike të përshtatura për përpunim, ruajtjen e mallrave bujqësore me destinacion eksportin dhe tregun vendas.

Neni 3
Kohëzgjatja

Kjo kontratë është e vlefshme për 20 (njëzet) vjet dhe hyn në fuqi me nënshkrimin e saj nga palët.

Neni 4
Të drejtat dhe detyrimet e qiradhënësit

4.1 “Qiradhënësi”, nëpërmjet Komandës së Forcës Detare, si njësia që ka në administrim pasurinë shtetërore, dorëzon, brenda një muaji nga hyrja në fuqi e kësaj kontrate, pronën e përcaktuar në nenin 1 të saj, të lirë për t’u shfrytëzuar për qëllimin e kësaj kontrate. Në momentin e dorëzimit do të hartohet procesverbali i dorëzimit të objektit që jepet me qira, i shoqëruar me foto, që është pjesë përbërëse e kontratës. 
4.2 “Qiradhënësi” ka të drejtë të kontrollojë në çdo kohë për respektimin e kushteve të kësaj kontrate nga ana e “qiramarrësit”.
4.3 “Qiradhënësi” ka të drejtë që, në çdo kohë gjatë kohëzgjatjes së kontratës, nëpërmjet njësisë monitoruese të kontratës së qirasë, Komandës së Forcës Detare, të monitorojë kontratën për verifikimin e zbatimit të kushteve të përcaktuara në të.
4.4 “Qiradhënësi” është i detyruar të garantojë “qiramarrësin” për gëzimin e qetë të sendit, objekt të kësaj kontrate ndaj të tretëve, të cilët mund të ngrenë pretendime për të drejtën e tyre mbi këtë pronë.
4.5 “Qiradhënësi” ka të drejtë të kërkojë zgjidhjen e kontratës kur qiramarrësi shkel detyrimet e marra përsipër, duke njoftuar këtë të fundit 30 (tridhjetë) ditë përpara me shkrim.
4.6 “Qiradhënësi” nuk është i detyruar të garantojë qiramarrësin nga shqetësimet e të tretëve, që nuk pretendojnë të kenë të drejta mbi pronën.

Neni 5
Të drejtat dhe detyrimet e qiramarrësit

5.1 Qiramarrësi ka të drejtë që, sipas legjislacionit në fuqi, të përdorë e të gëzojë pronën e marrë me qira dhe përmirësimet e bëra në të për të gjithë kohën që është në fuqi kjo kontratë.
5.2 Qiramarrësi ka për detyrë që të përdorë sendin, objekt të kësaj kontrate, për qëllimin e parashikuar në nenin 2, në përputhje me detyrimet ligjore që rrjedhin nga legjislacioni shqiptar. 
5.3 Qiramarrësi detyrohet që, në pasurinë e marrë me qira, të realizojë aktivitetin sipas nenit 2 të kësaj kontrate, duke investuar sipas fazave dhe vlerave të shprehura në planin e biznesit paraqitur në ministrinë përgjegjëse për ekonominë. 
5.4 Qiramarrësi detyrohet të shfrytëzojë dhe të mirëmbajë objektin e kontratës së qirasë.
5.5 Qiramarrësi detyrohet të përballojë me shpenzimet e tij detyrimet, që lidhen me dëmet e shkaktuara eventualisht palëve të treta.
5.6 Qiramarrësi detyrohet të sigurojë objektin e kontratës së qirasë nëpërmjet policës së sigurimit.
5.7 Qiramarrësi, në funksion të zhvillimit të aktivitetit, në territorin, objekt i kësaj kontrate, do të investojë për zhvillimin e një qendre moderne magazinimi në fushën e agrobiznesit, duke përfshirë ndërtimin e kapanoneve metalike të përshtatura për përpunimin, ruajtjen e mallrave bujqësore me destinacion eksportin dhe tregun vendas, në total në vlerën 331 661 000 (treqind e tridhjetë e një milionë e gjashtëqind e gjashtëdhjetë e një mijë) lekë brenda 5 (pesë) vjetëve. Sipas planit të biznesit bashkëlidhur, ky investim i qiramarrësit do të realizohet, si më poshtë vijon:
 Ky projekt parashikohet të ndërtohet në dy faza: 
Në fazën e parë: Kjo fazë parashikohet të zgjasë për një afat 2-vjeçar, duke filluar momenti i marrjes së lejeve përkatëse nga institucionet shtetërore. Investimi në fazën e parë parashikohet të jetë 111 365 000 (njëqind e njëmbëdhjetë milionë e treqind e gjashtëdhjetë e pesë mijë) lekë për vit. Gjatë kësaj faze do të fillojnë punimet për krijimin e infrastrukturës bazë, e cila përfshin: ndërtimin e infrastrukturës rrugore dhe sistemet e drenazhit; rrjetin e telekomunikacionit dhe fibrat optike; shërbimet wifi; sistemin e fikseve të zjarrit; ndriçimin dhe sinjalistikat; sipërfaqet e gjelbra dhe zonat rekreative; sipërfaqet e parkimit, terminal kamionësh; sigurim kontrolli dhe mundësi aksesi hekurudhe. 
- Në fazën e dytë, e cila do të fillojë pas mbarimit të fazës së parë, parashikohet të zgjasë rreth 3 (tre) vjet. Fokusi i kësaj faze është projektimi dhe ndërtimi i godinave, i magazinave dhe i silosave. Investimi në fazën e dytë parashikohet të jetë 36 310 000 (tridhjetë e gjashtë milionë e treqind e dhjetë mijë) lekë për vit.
5.8. Qiramarrësi, sipas parashikimit për punësimin të shprehur në planin e biznesit të paraqitur, do të punësojë 20 (njëzet) punonjës me kohë të plotë. Ky nivel punësimi do të arrihet pas 5 (pesë) vjetësh pasi të jenë marrë lejet përkatëse. 
Pavarësisht parashikimeve të realizimit si më sipër, monitorimi dhe përllogaritjet e afateve të realizimeve të punësimit të parashikuar transferohen në kohë gjithmonë pas datës së lejeve përkatëse të nevojshme për punime, ngritjen e aktivitetit dhe vënien në jetë të tij. Qiramarrësi detyrohet të zbatojë legjislacionin në fuqi për përcaktimin e pagës minimale në shkallë vendi.
5.9 Qiramarrësi, në funksion të qëllimit sipas nenit 2 dhe zhvillimit të aktivitetit në territorin, objekt i kësaj kontrate, në realizimin e treguesve të marrë përsipër sipas pikave 5.7 dhe 5.8, detyrohet që të pajiset me leje ndërtimi dhe leje mjedisore nga organet kompetente. 
5.10 “Qiramarrësi” detyrohet që, para përfundimit të vitit të pestë të përdorimit të objektit me qira sipas kësaj kontrate, të paraqesë para Qiradhënësit shtesën e plan biznesit për treguesit e periudhës në vijim, brenda objektit të kontratës dhe pa ulur treguesit e shprehur në pikat 5.7 dhe 5.8 të kësaj kontrate. 
5.11 “Qiramarrësi” detyrohet të paraqesë te “Qiradhënësi”, në fillim të çdo viti, relacion me shkrim lidhur me vlerat e investimeve, të paraqitura në pasqyrat financiare vjetore të subjektit, shoqëruar me relacionin përkatës të hartuar nga eksperti kontabël i miratuar, vërtetuar me çdo dokumentacion të vlefshëm, si dhe vërtetimin nga institucionet shtetërore përkatëse për numrin e të punësuarve në objektin e marrë me qira. 
5.12 “Qiramarrësi” detyrohet që në momentin e përfundimit të kësaj kontrate të dorëzojë pronën të padëmtuar. 
5.13 “Qiramarrësi”, në përfundim të kësaj kontrate, ka të drejtë të heqë përmirësimet e ndashme nga prona, por pa e dëmtuar atë. “Qiradhënësi” nuk bën kompensimin financiar të investimeve në pasuri të paluajtshme të kryera nga “Qiramarrësi”.
5.14 Në ngarkim të “Qiramarrësit” janë të gjitha tatimet dhe detyrimet që rëndojnë mbi pronën e dhënë me qira.
5.15 “Qiramarrësit” nuk i lejohet, që pronën e dhënë me qira ta japë me nënqira ose t’ia kalojë kontratën një tjetri. 
5.16 “Qiramarrësi”, në funksion të qëllimit dhe zhvillimit të aktivitetit sipas nenit 2 të kësaj kontrate, në territorin objekt i kësaj kontrate, në realizimin e treguesve të marrë përsipër, sipas pikave 5.7 dhe 5.8, detyrohet që të pajiset me lejet ose autorizimet përkatëse nga organet kompetente të parashikuara nga legjislacioni shqiptar. 
5.17 “Qiramarrësi” në asnjë rast nuk mund ta rëndojë me barrë, pronën objekt kontrate.

Neni 6
Pagesa e qirasë

6.2 “Qiramarrësi” detyrohet t’i paguajë “qiradhënësit” detyrimin e kontratës, në vlerën 1 (një) euro. Pagesa simbolike bëhet përpara se të firmoset kontrata. 
6.3 Para nënshkrimit të kontratës, “qiramarrësi” ka paguar garancinë e kontratës në formën garanci bankare/sigurimi, në vlerën 6,633,220 (gjashtë milionë e gjashtëqind e tridhjetë e tre mijë e dyqind e njëzet) lekë, sipas faturës së lëshuar nga “qiradhënësi”, e cila qëndron e ngurtësuar, në llogarinë përkatëse në buxhetin e shtetit, deri në përfundim të investimit të shprehur në pikën 5.7 të kësaj kontrate. Garancia kthehet pas përfundimit të investimit.
6.4 Në rastet kur konstatohen parregullsi dhe zbatohen penalitete (gjoba dhe kamatëvonesa), “qiramarrësi” do të likuidojë vlerat e krijuara në llogarinë e “qiradhënësit”, sipas faturës së lëshuar nga ky i fundit.

Neni 7
Penalitetet

7.1 Në rastin kur “qiramarrësi”, në përfundim të çdo faze, sipas përcaktimeve në pikën 5.7, të kësaj kontrate, nuk realizon vlerën e investimit, do të penalizohet me gjobë, në masën 10 për qind të vlerës së investimit të parealizuar. Nëse pas 6 muajve investimi vazhdon të mos realizohet, “qiradhënësi” zgjidh kontratën dhe gjobit “qiramarrësin” me vlerën e garancisë së ngurtësuar në momentin e lidhjes së kësaj marrëveshjeje kontraktore. 
7.2 Në rastin kur “qiramarrësi”, në përfundim të çdo faze, nuk ka realizuar nivelin e punësimit të përcaktuar në pikën 5.8, të kësaj kontrate, penalizohet me gjobë, në masën 50 000 (pesëdhjetë mijë) lekë për çdo vend pune mesatar vjetor të pahapur.

Neni 8
Zgjidhja e kontratës

8.1 Kontrata zgjidhet me mbarimin e afatit të përcaktuar në nenin 3 të kësaj kontrate. 
8.2 Kontrata mund të zgjidhet para afatit:
a) në marrëveshje ndërmjet palëve;
b) kur prona humbet tërësisht ose dëmtohet për shkak të një force madhore;
c) kur “qiramarrësi” shkel detyrimet e marra përsipër në nenet 5 dhe 6 të kësaj kontrate;
ç) kur “qiramarrësi” shkel detyrimet e marra përsipër në pikën 5.7 të kësaj kontrate;
d) kur prona nevojitet për interes publik; 
dh) kur prona kalon në procedurë privatizimi.
8.3 Kontrata pushon automatikisht së vepruari 30 (tridhjetë) ditë pas njoftimit me shkrim të “qiradhënësit” për zgjidhjen e kontratës para afatit, sipas pikës 8.2 të saj dhe nëse “qiramarrësi” nuk ka reaguar me shkrim.
Neni 9
Përgjegjësitë e palëve

9.1 Palët përgjigjen për mosrespektimin e kushteve të kësaj kontrate.
9.2 Në zbatim të akteve ligjore dhe nënligjore në fuqi, në përfundim të investimit, pas relacionit të paraqitur nga “qiramarrësi”, sipas pikave 5.7 dhe 5.8, të kësaj kontrate, palët janë të detyruara të bëjnë akte rakordimi të përbashkëta ndërmjet administratorit të pasurisë, Komandës Mbështetëse në varësi të Ministrisë së Mbrojtjes, për nivelin e investimeve dhe punësimit të realizuar, sipas vlerave të paraqitura në pasqyrat financiare të subjektit, shoqëruar me relacionin përkatës të hartuar nga eksperti kontabël i miratuar.
9.3 Palët, “qiramarrësi” dhe “institucioni administrues dhe monitorues i kontratës së qirasë”, Komanda e Forcës Detare në varësi të Ministrisë së Mbrojtjes, janë të detyruara që, çdo vit, të bëjnë akte rakordimi të përbashkëta për realizimin e kushteve të kontratës, në nivelin e punësimit, në nivelin e investimit dhe shlyerjen e penaliteteve ose të gjobave (në rastet kur ka të tilla) të vendosura, sipas neneve të kësaj kontrate. 
9.4 Me “forcë madhore” do të kuptohet një ngjarje që është jashtë kontrollit të palëve, si: tërmetet, përmbytjet, lufta. Në këto raste, palët janë të detyruara të njoftojnë njëra-tjetrën me shkrim. Koha e parashikuar për plotësimin e detyrimeve do të zgjatet për aq kohë sa do të vazhdojnë këto rrethana.
9.5 “Qiramarrësi” përjashtohet nga detyrimet për kohën e vazhdimit të forcës madhore dhe moskryerjes së aktivitetit për këtë shkak. Kjo periudhë do të përcaktohet me marrëveshje ndërmjet palëve.

Neni 10
Dispozita të fundit

10.1 Për gjithçka që nuk është shprehur posaçërisht në këtë kontratë, palët do t’u referohen dispozitave të Kodit Civil në fuqi.
10.2 Pjesë të kësaj kontrate janë plani i biznesit, dokumentacioni kadastral dhe genplani përkatës.
10.3 Mosmarrëveshjet që mund të lindin ndërmjet palëve gjatë zbatimit të kësaj kontrate do të zgjidhen me mirëkuptim dhe, në rast se kjo është e pamundur, palët kanë të drejtë t’i drejtohen Gjykatës së Shkallës së Parë të Juridiksionit të Përgjithshëm Tiranë. 
10.4 Në çdo rast të kalimit të mosmarrëveshjeve, të lindura ndërmjet palëve në juridiksion gjyqësor, autorizohet njësia administruese dhe monitoruese e kontratës për ndjekjen e procedurës gjyqësore.
10.5 Kjo kontratë qiraje është e vlefshme deri në çastin që prona shtetërore e dhënë me qira, privatizohet sipas akteve ligjore në fuqi.

Neni 11

Brenda një muaji nga nënshkrimi i saj, kontrata duhet të regjistrohet në Agjencinë Shtetërore të Kadastrës.
Shpenzimet noteriale të kësaj kontrate i ngarkohen “qiramarrësit”.
Kjo kontratë është formuluar në 7 (shtatë) kopje origjinale. Pasi iu lexua palëve, u kuptua, u pranua prej tyre, si dhe u nënshkrua para meje me vullnetin e tyre të plotë e të lirë. Ndërsa unë, noter ______________, në bazë të nenit 801 e në vijim të Kodit Civil, e vërtetoj atë si të rregullt. 

	QIRADHËNËSI
	QIRAMARRËSI

	Ministria e Ekonomisë dhe Inovacionit
	Shoqëria “Adriatic Bay Investment Group” sh.p.k.

